title: Regulamentul de punere în aplicare (UE) 2018/2016 al Comisiei din 18 decembrie 2018 de autorizare a introducerii pe piață a semințelor decorticate de Digitaria exilis ca aliment tradițional provenit dintr-o țară terță, în temeiul Regulamentului (UE) 2015/2283 al Parlamentului European și al Consiliului, și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE.)

text:
                  19.12.2018

                  RO

                  Jurnalul Oficial al Uniunii Europene

                  L 323/1

         REGULAMENTUL DE PUNERE ÎN APLICARE (UE) 2018/2016 AL COMISIEI
         din 18 decembrie 2018
         de autorizare a introducerii pe piață a semințelor decorticate de Digitaria exilis ca aliment tradițional provenit dintr-o țară terță, în temeiul Regulamentului (UE) 2015/2283 al Parlamentului European și al Consiliului, și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 15 alineatul (4),
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piață pe teritoriul Uniunii. Un aliment tradițional provenit dintr-o țară terță este un aliment nou în conformitate cu definiția de la articolul 3 din Regulamentul (UE) 2015/2283.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2), care stabilește o listă a Uniunii cu alimentele noi autorizate.

                     (3)

                     În temeiul articolului 15 alineatul (4) din Regulamentul (UE) 2015/2283, Comisia trebuie să decidă cu privire la autorizarea și introducerea pe piața Uniunii a unui aliment tradițional provenit dintr-o țară terță.

                     (4)

                     La 23 ianuarie 2018, societatea Obà Food Srl. (denumită în continuare „solicitantul”) a prezentat Comisiei o notificare a intenției de a introduce semințele decorticate de Digitaria exilis (Kippist) Stapf („meișor”) pe piața Uniunii ca aliment tradițional provenit dintr-o țară terță, în conformitate cu articolul 14 din Regulamentul (UE) 2015/2283. Solicitantul cere ca semințele decorticate de Digitaria exilis (Kippist) Stapf să fie autorizate pentru a fi consumate ca atare sau utilizate ca ingredient alimentar de către populație în general.

                     (5)

                     Datele documentate prezentate de solicitant demonstrează că semințele decorticate de Digitaria exilis (Kippist) Stapf au antecedente pozitive în ceea ce privește siguranța alimentelor în țările din Africa de Vest, în special în Guineea, Nigeria și Mali.

                     (6)

                     În temeiul articolului 15 alineatul (1) din Regulamentul (UE) 2015/2283, la 28 februarie 2018, Comisia a transmis notificarea valabilă statelor membre și Autorității Europene pentru Siguranța Alimentară (denumită în continuare „autoritatea”).

                     (7)

                     Nici statele membre, nici autoritatea nu au transmis Comisiei obiecții privind siguranța, motivate corespunzător, referitoare la introducerea pe piață în Uniune a semințelor decorticate de Digitaria exilis (Kippist) Stapf, în termenul de patru luni prevăzut la articolul 15 alineatul (2) din Regulamentul (UE) 2015/2283.

                     (8)

                     Prin urmare, Comisia ar trebui să autorizeze introducerea pe piață în Uniune a semințelor decorticate de Digitaria exilis (Kippist) Stapf și să actualizeze lista cu alimente noi a Uniunii.

                     (9)

                     Prin urmare, Regulamentul de punere în aplicare (UE) 2017/2470 ar trebui modificat în consecință,

               ADOPTĂ PREZENTUL REGULAMENT:

            Articolul 1

               (1)   Semințele decorticate de Digitaria exilis (Kippist) Stapf, cu specificațiile din anexa la prezentul regulament, se includ în lista Uniunii cu alimentele noi autorizate, stabilită în Regulamentul de punere în aplicare (UE) 2017/2470.

               (2)   Rubrica din lista Uniunii menționată la alineatul (1) include condițiile de utilizare și cerințele de etichetare stabilite în anexa la prezentul regulament.

            Articolul 2
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:

                        1.

                        În tabelul 1 (Alimente noi autorizate), se introduce următoarea rubrică, în ordine alfabetică:

                                    Aliment nou autorizat

                                    Condițiile în care poate fi utilizat alimentul nou

                                    Cerințe specifice suplimentare privind etichetarea

                                    Alte cerințe

                                    „Semințe decorticate de Digitaria exilis (Kippist) Stapf
                                    (Aliment tradițional provenit dintr-o țară terță)

                                    Nespecificate

                                    Denumirea alimentului nou menționată pe eticheta produselor alimentare care îl conțin este «semințe decorticate de meișor (Digitaria exilis)».”

                        2.

                        În tabelul 2 (Specificații), se introduce următoarea rubrică, în ordine alfabetică:

                                    Alimente noi autorizate

                                    Specificații

                                    „Semințe decorticate de Digitaria exilis (Kippist) Stapf (meișor)
                                    (Aliment tradițional provenit dintr-o țară terță)

                                       Descriere/Definiție:

                                    Alimentul tradițional constă în semințe decorticate (fără tărâțe) de Digitaria exilis (Kippist) Stapf.

                                       Digitaria exilis (Kippist) Stapf) este o plantă erbacee anuală din familia Poaceae.

                                       Componente nutritive tipice ale semințelor decorticate de meișor

                                    Carbohidrați: 76,1 g/100 g de meișor
                                    Apă: 12,4 g/100 g de meișor
                                    Proteine: 6,9 g/100 g de meișor
                                    Grăsimi: 1,2 g/100 g de meișor
                                    Fibre: 2,2 g/100 g de meișor
                                    Cenușă: 1,2 g/100 g de meișor
                                    Conținut de fitat: ≤ 2,1 mg/g”


title: Regulamentul de punere în aplicare (UE) 2018/2018 al Comisiei din 18 decembrie 2018 de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului

text:
                  19.12.2018

                  RO

                  Jurnalul Oficial al Uniunii Europene

                  L 323/7

         REGULAMENTUL DE PUNERE ÎN APLICARE (UE) 2018/2018 AL COMISIEI
         din 18 decembrie 2018
         de stabilire a normelor specifice privind procedura care trebuie urmată pentru efectuarea evaluării riscurilor prezentate de plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (6),
         întrucât:

                     (1)

                     Ar trebui stabilite norme care să asigure faptul că evaluarea riscurilor menționată la articolul 42 alineatul (4) din Regulamentul (UE) 2016/2031 este efectuată într-o perioadă de timp rezonabilă și pe baza prelucrării la timp a dosarelor tehnice.

                     (2)

                     În vederea efectuării evaluării riscurilor menționate mai sus, ar trebui trimisă Comisiei o cerere doar din partea organizației naționale pentru protecția plantelor din țara terță în cauză, în temeiul Convenției internaționale pentru protecția plantelor. Acest lucru se impune pentru a se asigura faptul că toate elementele necesare pentru evaluarea riscului asociat plantelor, produselor vegetale sau altor obiecte care urmează să fie introduse pe teritoriul Uniunii sunt certificate de către autoritatea publică responsabilă din țara terță. În plus, cele de mai sus sunt necesare pentru credibilitatea și justificarea evaluării riscurilor ca bază a măsurilor luate în temeiul articolului 42 alineatul (4) din Regulamentul (UE) 2016/2031. Dispozițiile menționate ar trebui să se aplice fără a aduce atingere dreptului Comisiei de a prezenta cereri Autorității Europene pentru Siguranța Alimentară (EFSA) pentru a emite avize științifice în temeiul articolului 29 și pentru a furniza asistență științifică sau tehnică în temeiul articolului 31 din Regulamentul (CE) nr. 178/2002 al Parlamentului European și al Consiliului (2).

                     (3)

                     Dosarul tehnic ar trebui să conțină date privind produsele care urmează să fie introduse pe teritoriul Uniunii, precum și date privind identificarea organismelor dăunătoare care ar putea fi asociate cu aceste produse în țara exportatoare, date privind măsurile fitosanitare naționale de atenuare a riscurilor, inspecțiile, tratamentele și prelucrările aferente produselor și datele de contact ale persoanei fizice responsabile de legătura cu Comisia și cu EFSA. Astfel de date sunt esențiale pentru a efectua evaluarea riscurilor prezentate de produse și pentru a identifica speciile de dăunători pentru care pot fi necesare măsuri fitosanitare de atenuare a riscurilor.

                     (4)

                     Pentru a pune la dispoziția EFSA toate elementele necesare în vederea efectuării evaluării riscurilor, dosarul tehnic trebuie să conțină informațiile precizate în documentul EFSA intitulat „Informații necesare pentru dosare în vederea susținerii cererilor pentru importul de plante, produse vegetale și alte obiecte cu risc ridicat în sensul articolului 42 din Regulamentul (UE) 2016/2031 (3)”.

                     (5)

                     Este necesar ca, după confirmarea primirii dosarului tehnic, Comisia să examineze dacă acesta conține informațiile necesare și să solicite, după caz, informații suplimentare sau clarificări astfel încât să se asigure că cererea conține toate elementele necesare și adecvate pentru evaluarea riscurilor.

                     (6)

                     Ar trebui să se stabilească norme privind efectuarea evaluării riscurilor de către EFSA, comunicarea sa cu solicitantul și publicarea acestei evaluări, în vederea asigurării unui proces transparent, eficient și rapid de evaluare a riscurilor.

                     (7)

                     Pentru a evita prejudicierea poziției concurențiale a anumitor părți terțe prin divulgarea anumitor informații, dispozițiile privind confidențialitatea din Regulamentul (CE) nr. 178/2002 ar trebui să se aplice în consecință.

                     (8)

                     Din motive de certitudine juridică, prezentul regulament ar trebui să se aplice de la aceeași dată ca și Regulamentul (UE) 2016/2031.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Obiect și domeniu de aplicare
            Prezentul regulament stabilește procedurile de evaluare a riscurilor prevăzute la articolul 42 alineatul (4) din Regulamentul (UE) 2016/2031 pentru a se asigura faptul că această evaluare este efectuată într-un termen rezonabil, pe baza unei cereri de import însoțite de un dosar tehnic cuprinzător și conform unei proceduri definite.

            Articolul 2
            Depunerea dosarului tehnic
            Dosarul tehnic pentru efectuarea evaluării riscurilor menționate la articolul 42 alineatul (4) din Regulamentul (UE) 2016/2031 poate fi prezentat Comisiei numai de către o organizație națională de protecție a plantelor dintr-o țară terță.
            Dosarul tehnic este însoțit de elemente care indică faptul că cererea de import există în sensul articolului 42 alineatul (5) din Regulamentul (UE) 2016/2031.

            Articolul 3
            Conținutul dosarului tehnic
            Dosarul tehnic conține toate elementele următoare pentru fiecare plantă, produs vegetal sau alt obiect:

                        (a)

                        informații privind produsul, inclusiv tratamentele și prelucrarea produsului;

                        (b)

                        informații privind identificarea organismelor dăunătoare care ar putea fi asociate produsului în țara exportatoare;

                        (c)

                        informații privind măsurile fitosanitare de atenuare a riscurilor și inspecțiile fitosanitare;

                        (d)

                        datele de contact ale punctului de contact al organizației naționale pentru protecția plantelor din țara terță care răspunde de asigurarea legăturii cu Comisia și cu Autoritatea Europeană pentru Siguranța Alimentară (EFSA).

                  Dosarul tehnic trebuie să conțină, de asemenea, toate elementele precizate în documentul EFSA intitulat „Informații necesare pentru dosare în vederea susținerii cererilor pentru importul de plante, produse vegetale și alte obiecte cu risc ridicat în sensul articolului 42 din Regulamentul (UE) 2016/2031”.
            Solicitantul poate indica informațiile a căror divulgare ar putea prejudicia poziția concurențială a unei anumite părți terțe și care ar trebui, prin urmare, să beneficieze de tratament confidențial în conformitate cu articolul 6 din prezentul regulament. În asemenea cazuri trebuie furnizate elemente justificative care pot fi verificate.
            Dosarul se depune în una dintre limbile oficiale ale Uniunii.

            Articolul 4
            Primirea și examinarea dosarului tehnic de către Comisie
            Comisia confirmă primirea dosarului tehnic.
            Comisia examinează dacă dosarul tehnic conține informațiile descrise la articolul 3 primul paragraf literele (a)-(d) și poate cere informații suplimentare sau clarificări solicitantului, în funcție de conținutul și obiectul dosarului tehnic respectiv.
            În cazul în care concluzionează că cerințele respective sunt îndeplinite, Comisia transmite dosarul tehnic EFSA și informează statele membre cu privire la aceasta.

            Articolul 5
            Efectuarea și finalizarea evaluării riscurilor
            EFSA verifică dacă dosarul tehnic este în conformitate cu documentul său descris la articolul 3 al doilea paragraf și poate cere informații suplimentare sau clarificări solicitantului, în funcție de conținutul și obiectul dosarului tehnic respectiv.
            După verificare, EFSA procedează la evaluarea riscurilor.
            În cursul desfășurării evaluării riscurilor, EFSA poate comunica direct cu solicitantul pentru a solicita informații sau clarificări suplimentare.
            EFSA informează Comisia cu privire la fiecare comunicare cu solicitantul.
            EFSA finalizează evaluarea riscurilor într-un termen rezonabil și o transmite Comisiei. EFSA publică evaluarea riscurilor în EFSA Journal.
            Pe baza acestei evaluări a riscurilor, după caz, Comisia modifică lista plantelor, produselor vegetale sau altor obiecte cu risc ridicat menționată la articolul 42 alineatul (3) din Regulamentul (UE) 2016/2031 în conformitate cu articolul 42 alineatul (4) din regulamentul respectiv.

            Articolul 6
            Confidențialitate
            În sensul prezentului regulament, dispozițiile de la articolul 39 din Regulamentul (CE) nr. 178/2002 privind confidențialitatea informațiilor transmise de solicitant se aplică în mod corespunzător.

            Articolul 7
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 317, 23.11.2016, p. 4.

            (2)  JO L 31, 1.2.2002, p. 1.

            (3)  Autoritatea Europeană pentru Siguranța Alimentară (EFSA), Dehnen-Schmutz K, Jaques Miret JA, Jeger M, Potting R, Corini A, Simone G, Kozelska S, Munoz Guajardo I, Stancanelli G și Gardi C, 2018. Informații necesare pentru dosare în vederea susținerii cererilor pentru importul de plante, produse vegetale și alte obiecte cu risc ridicat în sensul articolului 42 din Regulamentul (UE) 2016/2031. EFSA supporting publication 2018:EN-1492, 22pp. doi:10.2903/sp.efsa.2018.1492.


title: Regulamentul de punere în aplicare (UE) 2018/2019 al Comisiei din 18 decembrie 2018 de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament

text:
                  19.12.2018

                  RO

                  Jurnalul Oficial al Uniunii Europene

                  L 323/10

         REGULAMENTUL DE PUNERE ÎN APLICARE (UE) 2018/2019 AL COMISIEI
         din 18 decembrie 2018
         de stabilire a unei liste provizorii cu plante, produse vegetale sau alte obiecte cu risc ridicat, în sensul articolului 42 din Regulamentul (UE) 2016/2031, și a unei liste cu plante pentru care nu sunt necesare certificate fitosanitare în vederea introducerii în Uniune, în sensul articolului 73 din același regulament
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/2031 al Parlamentului European și al Consiliului din 26 octombrie 2016 privind măsurile de protecție împotriva organismelor dăunătoare plantelor, de modificare a Regulamentelor (UE) nr. 228/2013, (UE) nr. 652/2014 și (UE) nr. 1143/2014 ale Parlamentului European și ale Consiliului și de abrogare a Directivelor 69/464/CEE, 74/647/CEE, 93/85/CEE, 98/57/CE, 2000/29/CE, 2006/91/CE și 2007/33/CE ale Consiliului (1), în special articolul 42 alineatul (3) și articolul 73.
         întrucât:

                     (1)

                     În conformitate cu articolul 42 alineatul (3) din Regulamentul (UE) 2016/2031, pe baza unei evaluări preliminare, Comisia adoptă acte de punere în aplicare, incluzând provizoriu într-o listă plantele, produsele vegetale sau alte obiecte cu risc ridicat care prezintă un nivel inacceptabil al riscului de a fi purtătoare de organisme dăunătoare pentru teritoriul Uniunii.

                     (2)

                     De la adoptarea Regulamentului (UE) 2016/2031, au fost efectuate mai multe evaluări preliminare privind eventualitatea ca plantele și produsele vegetale originare din țări terțe să prezinte un nivel inacceptabil al riscului de a fi purtătoare de organisme dăunătoare pentru teritoriul Uniunii. Aceste evaluări au concluzionat că, având în vedere faptul că anumite plante și produse vegetale îndeplinesc unul sau mai multe dintre criteriile stabilite în anexa III la regulamentul respectiv, ele ar putea fi considerate „plante cu risc ridicat” sau „produse vegetale cu risc ridicat”, în sensul articolului 42 din regulamentul respectiv. Aceleași evaluări preliminare ale riscurilor au concluzionat, de asemenea, că semințele și materialul in vitro provenit de la aceste „plante cu risc ridicat” ar trebui să fie excluse din domeniul de aplicare al prezentului regulament, deoarece nivelul riscului de a fi purtătoare de organisme dăunătoare este acceptabil. În plus, plantele lemnoase destinate plantării cu creștere inhibată natural sau artificial ar trebui, de asemenea, să fie excluse din domeniul de aplicare al prezentului regulament, deoarece importul lor face obiectul unor cerințe specifice în temeiul Directivei 2000/29/CE a Consiliului (2), care reduc riscul de a fi purtătoare de organisme dăunătoare la un nivel acceptabil, și va face obiectul cerințelor speciale prevăzute la articolul 41 din Regulamentul (UE) 2016/2031 din 14 decembrie 2019.

                     (3)

                     Este cunoscut faptul că plantele destinate plantării, altele decât semințele, materialul in vitro sau plantele lemnoase destinate plantării a căror creștere este inhibată natural sau artificial, de Acacia Mill., Acer L., Albizia Durazz., Alnus Mill., Annona L., Bauhinia L., Berberis L., Betula L., Caesalpinia L., Cassia L., Castanea Mill., Cornus L., Corylus L., Crataegus L., Diospyros L., Fagus L., Ficus carica L., Fraxinus L., Hamamelis L., Jasminum L., Juglans L., Ligustrum L., Lonicera L., Malus Mill., Nerium L., Persea Mill., Populus L., Prunus L., Quercus L., Robinia L., Salix L., Sorbus L., Taxus L., Tilia L., Ulmus L., și plantele Ullucus tuberosus Loz.,găzduiesc în mod obișnuit dăunători, care sunt cunoscuți pentru impactul lor major asupra unor specii de plante care au o importanță economică, socială sau de mediu majoră pentru Uniune. De asemenea, este cunoscut faptul că aceste plante găzduiesc în mod obișnuit dăunători fără a prezenta semne de infecție sau că au o perioadă de latență pentru manifestarea acestor semne. Acest fapt reduce posibilitatea de a detecta prezența unor astfel de dăunători în timpul inspecțiilor efectuate atunci când respectivele plante sunt introduse pe teritoriul Uniunii. În plus, plantele respective destinate plantării sunt introduse de obicei în Uniune sub formă de arbuști sau arbori și sunt prezente de obicei în Uniune sub o astfel de formă. Având în vedere cele de mai sus, măsurile existente care reglementează introducerea în Uniune a plantelor destinate plantării, enumerate în anexa I la prezentul regulament, precum și plantele de Ullucus tuberosus Loz. care provin din țări terțe nu sunt considerate suficiente pentru a preveni pătrunderea dăunătorilor. Prin urmare, plantele destinate plantării, enumerate în anexa I, și plantele de Ullucus tuberosus Loz. ar trebui să fie enumerate ca fiind plante cu risc ridicat în sensul articolului 42 alineatul (1) din Regulamentul (UE) 2016/2031, iar introducerea lor pe teritoriul Uniunii ar trebui să fie interzisă provizoriu.

                     (4)

                     Este cunoscut faptul că fructele de Momordica L. găzduiesc și oferă o cale semnificativă de introducere și stabilire a dăunătorului Thrips palmi Karny, despre care se știe că are potențialul de a avea un impact major asupra speciilor de plante cu o importanță economică, socială sau de mediu majoră pentru teritoriul Uniunii. Totuși, acest dăunător nu este prezent în toate țările terțe și nici în toate zonele dintr-o țară terță unde se știe că este prezent. Anumite țări terțe dispun, de asemenea, de măsuri eficace de combatere a acestui dăunător. Având în vedere cele de mai sus, fructele de Momordica L. originare din țări terțe sau din părți ale acestora în care se știe că dăunătorul respectiv este prezent și care nu dispun de măsuri eficace de combatere a acestui dăunător se califică drept plante cu risc ridicat în sensul articolului 42 alineatul (1) din Regulamentul (UE) 2016/2031 și, prin urmare, introducerea în Uniune a respectivelor plante ar trebui să fie interzisă provizoriu.

                     (5)

                     Este cunoscut faptul că lemnul de Ulmus L. găzduiește și oferă o cale semnificativă de introducere și stabilire a dăunătorului Saperda tripentata Olivier. Este cunoscut faptul că dăunătorul respectiv are un impact major asupra unor specii de plante care au o importanță economică, socială sau de mediu majoră pentru teritoriul Uniunii. Totuși, acest dăunător nu este prezent în toate țările terțe și nici în anumite zone dintr-o țară terță unde se știe că este prezent. Având în vedere cele de mai sus, lemnul de Ulmus L. provenit din țări terțe sau din zone ale unor țări terțe în care se știe că este prezent Saperda tridentata Olivier, se califică drept produs vegetal cu risc ridicat, în sensul articolului 42 alineatul (1) din Regulamentul (UE) 2016/2031. Prin urmare, introducerea în Uniune a respectivului lemn ar trebui interzisă provizoriu.

                     (6)

                     Plantele și produsele vegetale menționate la considerentele 3, 4 și 5 nu sunt incluse în listă în conformitate cu articolul 40 din Regulamentul (UE) 2016/2031 sau sunt incluse numai în ceea ce privește anumite țări terțe. În plus, în conformitate cu respectivele evaluări preliminare, ele nu sunt vizate suficient de cerințele menționate la articolul 41 din regulamentul respectiv în ceea ce privește toate țările terțe și nu fac obiectul măsurilor temporare prevăzute la articolul 49 din regulamentul respectiv.

                     (7)

                     Plantele și produsele vegetale menționate la considerentele 3, 4 și 5 nu fac încă obiectul unei evaluări complete a riscurilor, care este necesară pentru a stabili dacă ele prezintă un risc la un nivel inacceptabil din cauza posibilității ca acestea să găzduiască un organism dăunător care ar impune măsuri de carantină în Uniune sau dacă respectivul risc poate fi redus până la un nivel acceptabil prin aplicarea anumitor măsuri. În cazul în care este identificată cerere pentru importul acestor plante și produse vegetale, acestea trebuie să facă obiectul unei evaluări a riscurilor care va fi efectuată în conformitate cu un act de punere în aplicare care urmează să fie adoptat în temeiul articolului 42 alineatul (6) din Regulamentul (UE) 2016/2031.

                     (8)

                     În conformitate cu articolul 73 din Regulamentul (UE) 2016/2031, Comisia trebuie să prevadă, prin intermediul unor acte de punere în aplicare, că, pentru alte plante decât cele incluse în lista menționată la articolul 72 alineatul (1), este necesar un certificat fitosanitar pentru introducerea lor pe teritoriul Uniunii.

                     (9)

                     Cu toate acestea, actele de punere în aplicare respective trebuie să prevadă că nu este necesar un certificat fitosanitar pentru plantele în cazul cărora o evaluare, bazată pe dovezi privind riscurile de a fi purtătoare de organisme dăunătoare și pe experiența comercială, demonstrează că un astfel de certificat nu este necesar.

                     (10)

                     De la adoptarea regulamentului respectiv, au fost efectuate diverse evaluări privind riscul de a fi purtătoare de organisme dăunătoare și experiența în comerțul cu mai multe plante, altele decât plantele destinate plantării, originare din țări terțe.

                     (11)

                     Conform respectivelor evaluări, fructele de Ananas comosus (L.) Merrill, Cocos nucifera L., Durio zibethinus Murray, Musa L. și Phoenix dactylifera L. nu găzduiesc organisme dăunătoare care ar impune măsuri de carantină în Uniune sau organisme dăunătoare cărora li se aplică măsuri adoptate în temeiul articolului 30 din Regulamentul (UE) 2016/2031 sau organisme dăunătoare găzduite în mod obișnuit care pot avea un impact asupra speciilor de plante cultivate în Uniune. În plus, nu au apărut focare de dăunători legate de introducerea fructelor respective din una sau mai multe țări terțe. Fructele în cauză nici nu au fost supuse unor interceptări repetate din cauza prezenței unor organisme dăunătoare care ar impune măsuri de carantină în Uniune sau a unor organisme dăunătoare care fac obiectul măsurilor adoptate în temeiul articolului 30 din regulamentul respectiv în momentul introducerii lor pe teritoriul Uniunii.

                     (12)

                     Având în vedere faptul că respectivele fructe îndeplinesc toate criteriile din anexa VI la Regulamentul (UE) 2016/2031, nu ar trebui să fie necesar un certificat fitosanitar pentru introducerea lor pe teritoriul Uniunii.

                     (13)

                     Listele care urmează să fie stabilite în temeiul articolului 42 alineatul (3) și al articolului 73 din Regulamentul (UE) 2016/2031 se referă, ambele, la normele de import care se bazează pe criterii similare pentru evaluarea riscurilor, astfel cum se prevede în anexele III și VI la regulamentul respectiv. Ele se concentrează asupra riscurilor pe care le prezintă plantele și produsele vegetale în cauză, în locul riscurilor de a fi purtătoare de organisme dăunătoare specifice. Ele au fost elaborate în conformitate cu o metodologie comună de evaluare a riscurilor și sunt actualizate în conformitate cu aceeași metodologie, pe baza elementelor tehnice și științifice disponibile. Prin urmare, este adecvat ca ele să fie integrate într-un singur regulament.

                     (14)

                     Având în vedere că Regulamentul (UE) 2016/2031 se aplică de la 14 decembrie 2019 și pentru a asigura aplicarea consecventă a tuturor normelor privind introducerea în Uniune a plantelor, produselor vegetale și a altor obiecte, prezentul regulament ar trebui să se aplice de la aceeași dată.

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Importul plantelor, al produselor vegetale sau al altor obiecte cu risc ridicat
            Plantele, produsele vegetale și alte obiecte enumerate în anexa I sunt considerate ca fiind plante, produse vegetale și alte obiecte cu risc ridicat în sensul articolului 42 alineatul (1) din Regulamentul (UE) 2016/2031, iar introducerea lor pe teritoriul Uniunii este interzisă până la realizarea unei evaluări a riscurilor.

            Articolul 2
            Certificat fitosanitar pentru introducerea în Uniunea a anumitor plante
            Pentru introducerea în Uniune a unor plante, altele decât plantele incluse în lista menționată la articolul 72 alineatul (1) din Regulamentul (UE) 2016/2031, este necesar un certificat fitosanitar.
            Totuși, fructele enumerate în anexa II sunt excluse de la această cerință.

            Articolul 3
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 14 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 decembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 317, 23.11.2016, p. 4.

            (2)  Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (JO L 169, 10.7.2000, p. 1).

            ANEXA I

               Lista cu plante, produse vegetale și alte obiecte cu risc ridicat, în sensul articolului 42 alineatul (1) din Regulamentul (UE) 2016/2031

                        1.

                        Plantele destinate plantării, altele decât semințele, materialul in vitro sau plantele lemnoase destinate plantării a căror creștere este inhibată natural sau artificial, originare din toate țările terțe și aparținând următoarelor genuri sau specii:

                                    Codul NC

                                    Descriere

                                    ex 0602

                                       Acacia Mill.

                                    ex 0602

                                       Acer L.

                                    ex 0602

                                       Albizia Durazz.

                                    ex 0602

                                       Alnus Mill.

                                    ex 0602

                                       Annona L.

                                    ex 0602

                                       Bauhinia L.

                                    ex 0602

                                       Berberis L.

                                    ex 0602

                                       Betula L.

                                    ex 0602

                                       Caesalpinia L.

                                    ex 0602

                                       Cassia L.

                                    ex 0602

                                       Castanea Mill.

                                    ex 0602

                                       Cornus L.

                                    ex 0602

                                       Corylus L.

                                    ex 0602

                                       Crataegus L.

                                    ex 0602

                                       Diospyros L.

                                    ex 0602

                                       Fagus L.

                                    ex 0602

                                       Ficus carica L.

                                    ex 0602

                                       Fraxinus L.

                                    ex 0602

                                       Hamamelis L.

                                    ex 0602

                                       Jasminum L.

                                    ex 0602

                                       Juglans L.

                                    ex 0602

                                       Ligustrum L.

                                    ex 0602

                                       Lonicera L.

                                    ex 0602

                                       Malus Mill.

                                    ex 0602

                                       Nerium L.

                                    ex 0602

                                       Persea Mill.

                                    ex 0602

                                       Populus L.

                                    ex 0602

                                       Prunus L.

                                    ex 0602

                                       Quercus L.

                                    ex 0602

                                       Robinia L.

                                    ex 0602

                                       Salix L.

                                    ex 0602

                                       Sorbus L.

                                    ex 0602

                                       Taxus L.

                                    ex 0602

                                       Tilia L.

                                    ex 0602

                                       Ulmus L.

                        2.

                        Plante de Ullucus tuberosus originare din toate țările terțe.

                                    Codul NC

                                    Descriere

                                    ex 0601 10 90
                                    ex 0601 20 90
                                    ex 0714 90 20

                                       Ullucus tuberosus Loz.

                        3.

                        Fructele de Momordica L. originare din țări terțe sau din zone ale unor țări terțe în care se știe că Thrips palmi Karny este prezent și care nu dispun de măsuri eficace de combatere a acestui dăunător.

                                    Codul NC

                                    Descriere

                                    ex 0709 99 90

                                       Momordica L.

                        4.

                        Lemnul de Ulmus L. originar din țări terțe sau din zone ale unor țări terțe în care se știe că Saperda tridentata Olivier este prezent.

                                    Codul NC

                                    Descriere

                                    ex 4403 12 00
                                    ex 4401 22 00
                                    ex 4401 39 00
                                    ex 4403 99 00
                                    ex 4407 99

                                       Ulmus L.

            ANEXA II

               Lista fructelor pentru care nu este necesar un certificat fitosanitar pentru introducerea în Uniune, în sensul articolului 73 din Regulamentul (UE) 2016/2031

                        Codul NC

                        Descriere

                        ex 0804 30 00

                           Ananas comosus (L.) Merrill

                        ex 0801 12 00 , ex 0801 19 00

                           Cocos nucifera L.

                        ex 0810 60 00

                           Durio zibethinus Murray

                        ex 0803 10 10 , ex 0803 90 10

                           Musa L.

                        ex 0804 10 00

                           Phoenix dactylifera L.


title: Regulamentul de punere în aplicare (UE) 2018/2053 al Consiliului din 21 decembrie 2018 privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei

text:
                  21.12.2018

                  RO

                  Jurnalul Oficial al Uniunii Europene

                  LI 327/1

         REGULAMENTUL DE PUNERE ÎN APLICARE (UE) 2018/2053 AL CONSILIULUI
         din 21 decembrie 2018
         privind punerea în aplicare a Regulamentului (UE) nr. 401/2013 privind măsuri restrictive instituite împotriva Myanmar/Birmaniei
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 401/2013 al Consiliului din 2 mai 2013 privind măsuri restrictive instituite împotriva Myanmar/Birmaniei și de abrogare a Regulamentului (CE) nr. 194/2008 ( (1)), în special articolul 4i,
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 2 mai 2013, Consiliul a adoptat Regulamentul (UE) nr. 401/2013.

                     (2)

                     La 17 septembrie 2018, misiunea internațională independentă de stabilire a faptelor (FFM) a Consiliului pentru Drepturile Omului al Organizației Națiunilor Unite a publicat raportul său detaliat cu privire la Myanmar/Birmania, în care s-a concluzionat că au fost comise încălcări grave ale drepturilor omului și abuzuri grave împotriva acestora în statele Kachin, Rakhine și Shan, în special de către forțele armate din Myanmar/Birmania (Tatmadaw) și de către poliția de frontieră, și că multe dintre respectivele încălcări se califică drept infracțiuni dintre cele mai grave în temeiul dreptului internațional.

                     (3)

                     Având în vedere constatările FFM, șapte persoane ar trebui incluse pe lista persoanelor fizice și juridice, a entităților și a organismelor cărora li se aplică măsuri restrictive din anexa IV la Regulamentul (UE) nr. 401/2013.

                     (4)

                     Anexa IV la Regulamentul (UE) nr. 401/2013 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa IV la Regulamentul (UE) nr. 401/2013 se modifică astfel cum se prevede în anexa la prezentul regulament.

            Articolul 2
            Prezentul regulament intră în vigoare la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 decembrie 2018.

                  Pentru Consiliu

                  Președintele

               J. BOGNER-STRAUSS

            (1)  JO L 121, 3.5.2013, p. 1.

            ANEXĂ
            Persoanele enumerate în continuare se adaugă pe lista persoanelor fizice și juridice, a entităților și a organismelor prevăzută în anexa IV la Regulamentul (UE) nr. 401/2013:

                           Nume

                           Informații de identificare

                           Motive

                           Data includerii pe listă

                           „8.

                           Ba Kyaw

                           Ba Kyaw este sergent-major în cadrul celui de al 564-lea batalion de infanterie ușoară al forțelor armate din Myanmar/Birmania (Tatmadaw). El a comis atrocități și încălcări grave ale drepturilor omului, inclusiv ucideri, deportări și tortură, împotriva populației Rohingya din statul Rakhine în a doua jumătate a anului 2017. Acesta a fost identificat în special drept unul dintre principalii autori ai masacrului de la Maung Nu din 27 august 2017.

                           21.12.2018

                           9.

                           Tun Naing

                           Tun Naing este comandantul bazei poliției de frontieră din Taung Bazar. În această calitate, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră din Taung Bazar înaintea, în jurul și după data de 25 august 2017, inclusiv detenție forțată, maltratare și tortură.

                           21.12.2018

                           10.

                           Khin Hlaing

                           Data nașterii: 2 mai 1968

                           Generalul de brigadă Khin Hlaing a fost comandantul celei de a 99-a divizii de infanterie ușoară și este în prezent comandantul comandamentului de nord-est al forțelor armate din Myanmar/Birmania (Tatmadaw). În calitatea de comandant al celei de a 99-a divizii de infanterie ușoară, a supravegheat operațiile militare desfășurate în statul Shan în 2016 și la începutul lui 2017. În acest context, el este responsabil pentru atrocitățile și încălcările grave ale drepturilor omului comise împotriva populației rurale aparținând minorităților etnice în statul Shan în a doua jumătate a anului 2016 de către cea de a 99-a divizie de infanterie ușoară. Printre acestea se numără uciderile ilegale, detenția forțată și distrugerea satelor.

                           21.12.2018

                           11.

                           Aung Myo Thu

                           Maiorul Aung Myo Thu este comandantul brigăzii de luptă a celei de a 33-a divizii de infanterie ușoară a forțelor armate din Myanmar/Birmania (Tatmadaw). În calitatea de comandant al brigăzii de luptă a celei de a 33-a divizii de infanterie ușoară, a supravegheat operațiile militare desfășurate în statul Rakhine în 2017. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cea de a 33-a divizie de infanterie ușoară în a doua jumătate a anului 2017. Printre acestea se numără uciderile ilegale, violența sexuală și detenția forțată.

                           21.12.2018

                           12.

                           Thant Zaw Win

                           Thant Zaw Win este maior în cadrul celui de al 564-lea batalion de infanterie ușoară al forțelor armate din Myanmar/Birmania (Tatmadaw). În această calitate, el a supravegheat operațiile militare desfășurate în statul Rakhine și este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către cel de al 564-lea batalion de infanterie ușoară, în special în și în jurul satului Maung Nu la 27 august 2017. Printre aceste atrocități se numără uciderile ilegale, violența sexuală și incendierea sistematică a caselor și clădirilor populației Rohingya.

                           21.12.2018

                           13.

                           Kyaw Chay

                           Kyaw Chay este caporal în cadrul poliției de frontieră. El a fost staționat anterior în Zay Di Pyin și a fost comandantul bazei poliției de frontieră din Zay Di Pyin în perioada din jurul datei de 25 august 2017, când au fost comise o serie de încălcări ale drepturilor omului de către poliția de frontieră sub comanda sa. În acest context, el este responsabil pentru atrocitățile și încălcările grave ale drepturilor omului comise împotriva populației Rohingya din statul Rakhine de către poliția de frontieră în perioada respectivă. De asemenea, a participat la încălcări grave ale drepturilor omului. Printre aceste încălcări se numără maltratarea deținuților și tortura.

                           21.12.2018

                           14.

                           Nyi Nyi Swe

                           Generalul-maior Nyi Nyi Swe a fost comandantul comandamentului de nord al forțelor armate din Myanmar/Birmania (Tatmadaw). În această calitate, el este responsabil pentru atrocitățile și încălcările grave ale drepturilor omului comise în statul Kachin în perioada cuprinsă între mai 2016 și aprilie 2018 (până la numirea sa în funcția de comandant al comandamentului de sud-vest) de către comandamentul de nord, inclusiv maltratarea civililor. El este, de asemenea, responsabil pentru obstrucționarea acordării ajutorului umanitar civililor care aveau nevoie de ajutor din statul Kachin în perioada respectivă, în special blocarea transporturilor de alimente.

                           21.12.2018”